Joi, 8 Ianuarie 2015 (10:52:47)

Un incendiu foarte violent a izbucnit joi dimineaţa în clădirea în care se află Seminarul Teologic „Mitropolit Dosoftei” şi birourile Arhiepiscopiei Sucevei şi Rădăuţilor, în imediata apropiere a Mănăstirii „Sf. Ioan cel Nou de la Suceava”.

Incendiul s-a manifestat foarte violent, pompierii neputând interveni eficient din cauza lipsei resurselor de apă. Problemele acestora au fost cauzate de faptul că hidranţii sunt îngheţaţi şi a fost nevoie să se apeleze la surse de apă îndepărtate. Incendiul a izbucnit în clădirea construită din lemn, la bucătăria seminarului, iar apoi s-a extins la toată construcţia. Cauza exactă a declanşării incendiului nu este cunoscută în prezent. În clădire, în partea în care funcţiona Seminarul Teologic, se aflau la declanşarea incendiului circa 50 de elevi care au fost evacuaţi în siguranţă de personalul didactic.

Flăcările s-au extins şi la mai multe garaje din afara incintei mănăstirii. Clădirea Arhiepiscopiei Moldovei şi Rădăuţilor a fost transformată în totalitate în scrum, la ora 10.30 incendiul era aproape lichidat, mai fiind câteva focare pe care încercau să le stingă pompierii. La faţa locului au intervenit 20 de autospeciale cu apă şi peste 120 de oameni, pompieri, poliţişti şi jandarmi. Conform declaraţiilor reprezentanţilor Inspectoratului pentru Situaţii de Urgenţă (ISU) Suceava, construcţia nu era autorizată de pompieri în privinţa securităţii la incendiu.